El xe sta un dei lautari pì bravi del so tenpo. I so viołini e i so' viołoncełi i xe parecio ricercà sia dai mùxeghi che dai cołesionisti, sia privati che muxei. On so toco autentico el połe valer anca dei xentenari dei mijaia de euri. Montagnana el xe nato a Łendinara, RO in tel 1686. El ga tacà a fare strumenti a corde a Venesia in tel 1701. Durante ła so cariera come mastro lautaro el ga frequentà alcuni tra i pì inportanti costrutori del tenpo come Pietro Guarneri e Matteo Gofriller. Ła so botega, zà ativa inte el 1711, ła se catava in Całe dei Stagneri, a Venesia. In tel 1730 el ga disegnà on speciłe tipo de viołin, ma el xe mejo conosùo par i so viołoncełi, che i xe considerà de grande quałità par i concerti. El xe morto a Venesia inte el 1750. Pareci dei so tochi i xe oncora in circołasion, 'doparà da muxeghi famoxi o i fa parte de cołesion publiche o private. A sona o i ga sonà co on Montagnana artisti del całibro de Lionel Tertis, Lynn Harrell, Mischa Maisky, Truls Mørk, Alfred Wallenstein, Josef Roismann, Yo-Yo Ma, Maurice Eisenberg, Emanuel Feuermann, Daniel Saidenberg, Orlando Cole, Nathaniel Rosen e Ralph Kirshbaum.